Eftir að ný inflúensuveira , svokölluð svína-inflúensa , kom upp í Mexíkó fyrr á þessu ári hefur almenningur á Vesturlöndum verið upplýstur nær daglega um það hve þessi svínainflúensa sé hættuleg . Með reglulegu millibili eru nefndar tölur um látna . Fjölmiðlar tala við sóttvarnalækna , sem útskýra að svínainflúensan sé sem stendur ekki svo skaðleg en hún geti orðið það og er þá er spænska veikin 1918 gjarnan nefnd , sem var reyndar líka inflúensa A stofn H1N1 . Mikill viðbúnaður er viðhafður á Vesturlöndum og öll heilsugæslan og fleiri stofnanir á Íslandi sett í viðbragðsstöðu . Læknum eru reglulega settar leiðbeinandi reglur af yfirvöldum um það hvernig þeir eigi að umgangast sjúklinga sem eru hugsanlega með þessa „ lífshættulegu “ sýkingu . Búið er að kaupa og útbýta á heilsugæslustöðvarnar hlífðarfatnaði fyrir starfsfólk ( maska , sloppa og húfur ) . Mælst var til þess að læknar klæddust slíkum búningi við skoðun á grunuðum svínainflúensusjúklingi . Strax kom í ljós að svínainflúensufaraldurinn , sem nú er á Íslandi , er mjög vægur ( líka í útlöndum ) og eru heimilislæknar , sem eru í framlínunni og þekkja lækna best til , sammála um það . Hlífðarfatnaðurinn hefur nánast ekkert verið notaður . Það er lítil vörn í því að læknir klæði sig í slopp og setji á sig maska og hanska ef til hans kemur sjúklingur , sem er með einkenni sem gætu verið af völdum svínainflúensu . Það er mín skoðun að það verklag gagnist ekki utan einangrunarsjúkrastofu sjúkrahússins . Það gerir ekkert annað en veita lækninum falska vörn og hræða sjúklinginn og almenning og kostar mikið . Best er að umgangast sjúklinginn grímulaus eins og læknar gera venjulega og þvo hendurnar . Nú á tímum eru samgöngur svo greiðar á milli landa og svæða innanlands að það er að mínu mati engin leið að hefta smit eða að takast á við þessa svínainfluensu öðruvísi en gert er á hverju ári þegar hin árlega inflúensa kemur . Eina leiðin til að varast hana hefði verið að loka landinu alveg með sóttkvíum eða banna ferðalög ! Það er ekki hægt og var auðvitað ekki gert enda ástæðulaust . Sagan segir okkur að einhvern tíma muni inflúensuveira stökkbreytast , sem muni verða mönnum mjög skaðleg eins og spænska veikin reyndist vera . Það verður þó sennilega aldrei hægt að segja til um slíkt í tíma því að læknavísindin eru ekki þess megnug að sjá fyrir hvort eða hvenær inflúensuveiran stökkbreytist í aðra hættulegri eða meinlausari . Þetta er sennilega eins flókið , ef ekki flóknara en að segja fyrir um eldgos . Tölur sýna að í Bandaríkjunum deyja um 3000 manns í hverjum mánuði vegna hinnar árlegu inflúensu . Inflúensa er í sjálfu sér hættulegur sjúkdómur , því er ekki að neita en skv. WHO hafa „ aðeins “ um 3000 manns látist úr svínainflúensunni í öllum heiminum frá upphafi . Viðbrögð sóttvarnaembætta yfirdrifin og skilaboðin til almennings því röng . Við vitum núna að svínainflúensan er meinlítil og virðist lítið smitandi og það á að segja almenningi það . Það á ekki að hræða með hugsanlegri stökkbreytingu til hins verra sem við vitum ekkert um . Bólusetningin á að vera fyrir alla . Ákveðið hefur verið að bólusetja landsmenn gegn svína-inflúensunni . Keyptir verða 300.000 skammtar af bóluefni sem í raun eru mest 150.000 skammtar því að það þarf að bólusetja hvern tvisvar sinnum og þannig gengið útfrá því að öllum Íslendingum verði ekki boðin bólusetning . Bóluefnið er vandmeðfarið og geymist í stuttan tíma eftir að það hefur verið dregið í sprautu sem heilbrigðisstarfsmaður á heilsugæslustöð þarf að gera . Lauslega reiknað fara 833 vinnudagar í það að undirbúa bóluefnið til notkunar á heilsugæslustöðvunum . Sóttvarnalæknir ráðleggur flókið innköllunarferli við bólusetningu gegn svínainflúensunni og fólk er dregið í dilka eftir mikilvægi fyrir samfélagið og hvernig því hefur vegnað heilsufarslega . Heilsugæslunni er fyrirskipað að kalla fólk inn bréflega og sú framkvæmd er ófullkomin og tímafrek . Aðferðin gengur ekki upp að mínu mati þegar mikilvægt er talið að bólusetja sem flesta hratt . Nógu tímafrek er meðhöndlun bóluefnisins . Ég tel einfaldast og best að bólusetja gegn svínainflúensunni eins og við gerum í heilsugæslunni við hinni venjulegu árlegu inflúensu . Læknir eða hjúkrunarfræðingur á heilsugæslustöð getur ekki staðið í því að velja úr þá sem má bólusetja . Það á auðvitað að bjóða öllum Íslendingum bólusetningu . Birst hafa rann-sóknir sem sýna að sennilega er nægjanlegt að bólusetja einu sinni . Bólusetningin er frjáls , þ.e. ekki lögbundin . Kannanir í Svíþjóð hafa sýnt að um þriðjungur almennings vill láta bólusetja sig gegn svínainflúensu og svipaða tölu hef ég séð um heilbrigðisstarfsmenn í Englandi . Mitt mat er að bóluefnið dugi fyrir alla þá sem vilja láta bólusetja sig jafnvel þó að bólusetja þurfi tvisvar sinnum . Sennilega munu eflaust fleiri vilja fá bólusetningu gegn svínainflúensu en hinni „ venjulegu “ vegna umræðunnar .